b'\n_START_ARTICLE_\nPatera (Tezaurul de la Pietroasa)\n_START_SECTION_\nOrigini\n_START_PARAGRAPH_\nDup\xc4\x83 cum a rezultat din interogatoriile ce au fost luate \xc3\xaen anul 1838 celor care au descoperit tezaurul de la Pietroasa, a reie\xc8\x99it c\xc4\x83 ace\xc8\x99tia au g\xc4\x83sit un num\xc4\x83r de 22 de obiecte, vase de aur, bijuterii \xc8\x99i dou\xc4\x83 inele cu inscrip\xc8\x9bii. C\xc3\xa2nd au fost descoperite, obiectele erau \xc3\xaenvelite \xc3\xaentr-o mas\xc4\x83 neagr\xc4\x83 de origine necunoscut\xc4\x83, probabil un material organic ca pielea sau c\xc3\xa2rpa cu care au fost acoperite \xc3\xaenainte de a fi \xc3\xaengropate. Din cele 22 de piese s-au recuperat doar 12 obiecte. Dintre toate, doar cinci au fost lucrate doar din aur: cana sau ibricul (oenochoe), platoul sau talerul cel mare, fr\xc3\xa2nt \xc3\xaen patru, patera sau sinia, cea cu decor \xc3\xaen relief cu o statuet\xc4\x83 ce \xc8\x9bine un pahar \xc3\xaen m\xc3\xa2ini, colanul cu inscrip\xc8\x9bie cu rune gotice \xc8\x99i colanul simplu. Celelalte \xc8\x99apte piese: patru fibule, dou\xc4\x83 vase poligonale \xc8\x99i un colan, au fost \xc3\xaempodobite cu pietre pre\xc8\x9bioase. Se presupune c\xc4\x83 cele zece obiecte pierdute au fost patru colane din care dou\xc4\x83 cu pietre pre\xc8\x9bioase, unul cu inscrip\xc8\x9bie, o fibul\xc4\x83 mic\xc4\x83 presupus\xc4\x83 a fi pereche cu cea care s-a p\xc4\x83strat, o can\xc4\x83 similar\xc4\x83 cu cana oenochoe, o pater\xc4\x83 simpl\xc4\x83 nedecorat\xc4\x83 \xc8\x99i dou\xc4\x83 br\xc4\x83\xc8\x9b\xc4\x83ri cu pietre pre\xc8\x9bioase._NEWLINE_Cele 12 obiecte care au putut fi recuperate, au fost furate \xc3\xaen anul 1875 de Dumitru Pantazescu-Popescu din Muzeul de Antichit\xc4\x83\xc8\x9bi al Palatului Universit\xc4\x83\xc8\x9bii din Bucure\xc8\x99ti. Ca urmare, colanul cu inscrip\xc8\x9bie a fost t\xc4\x83iat cel pu\xc8\x9bin \xc3\xaen patru buc\xc4\x83\xc8\x9bi de c\xc4\x83tre argintarul Costache Constantinescu din Bucure\xc8\x99ti, caracterele runice \xc3\xaenscrise fiind deteriorate p\xc3\xa2n\xc4\x83 la a fi indescifrabile. Din fericire, Societatea Arundel a f\xc4\x83cut la Londra, cu ceva vreme \xc3\xaenaintea furtului, fotografii detaliate ale colanului, astfel \xc3\xaenc\xc3\xa2t ast\xc4\x83zi, caracterele au putut fi reconstituite cu un grad relativ de exactitate._NEWLINE_Prin faptul c\xc4\x83 \xc3\xaentreagul tezaur prezint\xc4\x83 o calitate superioar\xc4\x83 a me\xc8\x99te\xc8\x99ugului cu care au fost realizate obiectele care-l formeaz\xc4\x83, cercet\xc4\x83torii sunt sceptici c\xc4\x83 acesta ar fi fost confec\xc8\x9bionat de popula\xc8\x9bia indigen\xc4\x83. \xc3\x8en anul 1879 c\xc3\xa2nd se \xc3\xaenregistra una dintre primele lucr\xc4\x83ri privitoare la tezaur, Taylor a speculat ideea c\xc4\x83 obiectele ar fi o parte din c\xc3\xa2\xc8\x99tigurile pe care go\xc8\x9bii le-au ob\xc8\x9binut ca urmare a incursiunilor pe care le f\xc4\x83ceau \xc3\xaen provinciile romane Moesia \xc8\x99i Tracia (perioada 238 - 251). Exist\xc4\x83 \xc8\x99i o alt\xc4\x83 tez\xc4\x83 timpurie pe care a propus-o Alexandru Odobescu \xc3\xaen anul 1889, teorie pe care a preluat-o \xc8\x99i Constantin C. Giurescu \xc3\xaen anul 1976. Aceasta l-a identificat pe Athanaric, regele vizigo\xc8\x9bilor ca proprietar de drept al tezaurului, fiind presupus\xc4\x83 dob\xc3\xa2ndirea lui \xc3\xaen conflictul pe care Athanaric l-a avut \xc3\xaen anul 369 cu \xc3\x8emp\xc4\x83ratul roman Valens. Catalogul Goldhelm din anul 1994, a adus ipoteza c\xc4\x83 obiectele componente ale tezaurului ar fi putut fi \xc8\x99i cadouri pe care unii conduc\xc4\x83tori germanici le-ar fi primit de la liderii romani._NEWLINE_Izvoarele documentare l-au identificat pe Athanaric ca \xe2\x80\x9eJudex potentissimus\xe2\x80\x9d, conduc\xc4\x83torul vizigo\xc8\x9bilor, ca protagonist al evenimentelor ce s-au petrecut din cauza migra\xc8\x9biei hunilor. Cercet\xc4\x83torii au propus un scenariu care ar explica prezen\xc8\x9ba Tezaurului de la Pietroasa pe Dealul Istri\xc8\x9ba. Scenariul a avut ca fundament c\xc3\xa2teva men\xc8\x9biuni pe care le-a f\xc4\x83cut Ammianus Marcellinus \xc3\xaen cartea sa intitulat\xc4\x83 Istoria Roman\xc4\x83. Astfel, comoara a fost ascuns\xc4\x83 la Pietroasa ca urmare a refugierii vizigo\xc8\x9bilor lui Athanaric \xc3\xaen Imperiul Roman, cel mai t\xc3\xa2rziu \xc3\xaen anul \xc3\xaen care Athanaric ar fi ajuns la Constantinopol, adic\xc4\x83 anul 381._NEWLINE_Cum din studierea obiectelor componente, argumentele de ordin arheologic nu converg c\xc4\x83tre o datare unitar\xc4\x83 a tuturor pieselor, deoarece fiecare din acestea indic\xc4\x83, de fapt, o datare mai t\xc3\xa2rzie, se ajunge la p\xc4\x83rerea c\xc4\x83 tezaurul a fost depus la Pietroasa undeva la mijlocul secolului al V-lea, adic\xc4\x83 \xc3\xaen perioada de migra\xc8\x9bie a ostrogo\xc8\x9bilor. Luate separat, fiecare pies\xc4\x83 are \xc3\xaen opinia datatorilor o alt\xc4\x83 perioad\xc4\x83 a confec\xc8\x9bion\xc4\x83rii ei. Ca urmare, vasul oenochoe a fost datat la sf\xc3\xa2r\xc8\x99itul secolului al IV-lea sau la \xc3\xaenceputul celui de al V-lea, patera undeva \xc3\xaen jurul anului 360, colanele, fibulele, vasele poligonale, cel mai probabil \xc3\xaen prima jum\xc4\x83tate a secolului al V-lea. Aspectul obiectelor comorii, care sunt expuse ast\xc4\x83zi la Muzeul Na\xc8\x9bional de Istorie a Rom\xc3\xa2niei, este rezultatul mai multor restaur\xc4\x83ri ca urmare a unor distrugeri repetate la care a fost supus tezaurul. _NEWLINE_Patera cu figuri mitologice este un obiect izolat de celelalte din punct de vedere stilistic. Ea \xc3\xae\xc8\x99i trage ob\xc3\xa2r\xc8\x99ia din caracterele stilistice greco-romane, cu toate c\xc4\x83 pe ea sunt figurate divinit\xc4\x83\xc8\x9bi de sorginte germanic\xc4\x83 al\xc4\x83turi de personaje din mitologia clasic\xc4\x83. Chiar \xc8\x99i zeit\xc4\x83\xc8\x9bile germanice au fost figurate \xc3\xaen mod clasic, at\xc3\xa2t vestimentar, c\xc3\xa2t \xc8\x99i anatomic. Compozi\xc8\x9bia frizei este una armonioas\xc4\x83 \xc8\x99i varia\xc8\x9bia ipostazelor \xc8\x99i atitudinilor se inspir\xc4\x83 din cele mai bune tradi\xc8\x9bii ale artei clasice. Exist\xc4\x83 \xc8\x99i unele defecte cum este lipsa de propor\xc8\x9bii anatomice, capul statuetei fiind mult mai mare dec\xc3\xa2t restul corpului, sau lipsei fine\xc8\x9bii tr\xc4\x83s\xc4\x83turilor fe\xc8\x9bei care d\xc4\x83 impresia de imita\xc8\x9bie de tip barbar din modelele romane. Aceste defecte se re\xc3\xaent\xc3\xa2lnesc, de altfel, \xc3\xaen arta roman\xc4\x83 decadent\xc4\x83 al c\xc4\x83rui \xc3\xaenceput a fost secolul al IV-lea e.n._NEWLINE_Subiectul basoreliefului de pe pater\xc4\x83, ca \xc8\x99i alte am\xc4\x83nunte cum sunt ve\xc8\x99mintele personajului cu hain\xc4\x83 f\xc4\x83cut\xc4\x83 din zale sau figurile de pe friza mic\xc4\x83 din jurul statuetei, animale dup\xc4\x83 motive pastorale iraniene, induc ideea c\xc4\x83 patera a fost f\xc4\x83cut\xc4\x83 \xc3\xaen atelierele artistice nord-pontice. Arta realizat\xc4\x83 aici, nu era deosebit\xc4\x83 de cea din alte centre sudice greco-romane, ele intr\xc3\xa2nd \xc3\xaen aceea\xc8\x99i categorie a decaden\xc8\x9bei artei clasice. Fiind \xc3\xaen apropierea lumii barbare, aceste centre au fost receptive \xc3\xaen preluarea curentele venite din Orient. Cum me\xc8\x99terii de aici executau \xc8\x99i comenzi pentru \xc8\x99efii triburilor aflate \xc3\xaen migra\xc8\x9biune, \xc3\xaen acest caz de la Pietroasa au fost go\xc8\x9bii.\n_START_SECTION_\nDescriere\n_START_PARAGRAPH_\nPatera este singurul obiect din Tezaurul de la Pietroasa care a avut cele mai pu\xc8\x9bine deterior\xc4\x83ri de-a lungul timpului. Ea are diametrul de 25.7 cm \xc8\x99i o \xc3\xaen\xc4\x83l\xc8\x9bime de 7.5 cm, av\xc3\xa2nd o form\xc4\x83 concav\xc4\x83. Vasul de sprijin\xc4\x83 pe o baz\xc4\x83 inelar\xc4\x83 joas\xc4\x83, \xc3\xaen centrul lui av\xc3\xa2nd o statuet\xc4\x83 dispus\xc4\x83 central, ea dep\xc4\x83\xc8\x99indu-i \xc3\xaen\xc4\x83l\xc8\x9bimea cu 3.7 cm. \xc3\x8en momentul descoperirii comorii, statueta a fost rupt\xc4\x83 de la locul ei. Figurina a fost modelat\xc4\x83 \xc3\xaen ronde-bosee \xc8\x99i reprezint\xc4\x83 o femeie ce st\xc4\x83 pe un tron rotund, f\xc4\x83r\xc4\x83 speteaz\xc4\x83. El este m\xc4\x83rginit jos \xc8\x99i sus de c\xc3\xa2te un br\xc3\xa2u r\xc4\x83sucit, ornamentat cu o coard\xc4\x83 de vi\xc8\x9b\xc4\x83 de vie cu frunze \xc8\x99i struguri. Statueta fiind fixat\xc4\x83 \xc3\xaen centrul paterei, este \xc3\xaempresurat\xc4\x83 de o friz\xc4\x83 \xc3\xaengust\xc4\x83. Figurile de pe friz\xc4\x83 \xc8\x99i statueta au fost lucrate fiecare separat \xc8\x99i au fost prinse de vas prin sudur\xc4\x83. Restul decorului, aplicat pe o zon\xc4\x83 lat\xc4\x83 \xc3\xaentre dou\xc4\x83 br\xc3\xa2uri r\xc4\x83sucite, format dintr-un \xc8\x99ir de figuri umane cu fel \xc8\x99i fel de atitudini, a fost realizat prin tehnica cioc\xc4\x83nirii \xc3\xaen relief denumit\xc4\x83 au repousse. \xc3\x8entre marginea vasului \xc8\x99i br\xc3\xa2ul superior, se desf\xc4\x83\xc8\x99oar\xc4\x83 un ornament \xc3\xaengust format din ghirlande de vi\xc8\x9b\xc4\x83 de vie \xc8\x99i struguri, el fiind subliniat de dou\xc4\x83 benzi, una perlat\xc4\x83 \xc8\x99i una simpl\xc4\x83. Pe ici pe colo, ciorchinii at\xc3\xa2rn\xc4\x83 peste sau pe sub br\xc3\xa2ul r\xc4\x83sucit, intr\xc3\xa2nd \xc3\xaen zona de figuri._NEWLINE_Figurile au fost amplasate cu mult\xc4\x83 art\xc4\x83, \xc3\xaentr-o distribu\xc8\x9bie continu\xc4\x83 pe friza circular\xc4\x83. Ele au fost dispuse la distan\xc8\x9be relativ egale, trei dintre personaje \xc8\x99ez\xc3\xa2nd le despart pe celelalte aflate \xc3\xaen picioare \xc3\xaen trei grupe. Modul de repartizare, precum \xc8\x99i varia\xc8\x9bia gesturilor fiec\xc4\x83rui personaj, face ca \xc3\xaentreaga scen\xc4\x83 s\xc4\x83 fie scutit\xc4\x83 de monotonia care ar reie\xc8\x99i dintr-o simpl\xc4\x83 \xc3\xaen\xc8\x99iruire. Astfel, lucrarea se remarc\xc4\x83 prin armonie \xc8\x99i o elegan\xc8\x9b\xc4\x83 a compozi\xc8\x9biei ce aminte\xc8\x99te de cele mai bune tradi\xc8\x9bii ale artei greco-romane._NEWLINE_Figurile de pe friza paterei de la Pietroasa au fost pentru prima oar\xc4\x83 interpretate de Ch. Linas, care le-a identificat cu divinit\xc4\x83\xc8\x9bi din Walhalla germanic\xc4\x83, toate fiind reunite la o procesiune \xc3\xaen jurul lui Herta, \xc8\x9a\xc4\x83r\xc3\xa2na Mam\xc4\x83, sau a b\xc4\x83tr\xc3\xa2nei Jordth, care s-ar identifica cu femeia de pe tronul din centrul vasului. Alexandru Odobescu a dat citate din preciz\xc4\x83rile lui Linas, din textul publicat \xc3\xaen anul 1868, \xc3\xaen opera sa Le Tr\xc3\xa9sor de P\xc3\xa9trossa, volumul al doilea din anul 1896. Odobescu \xc8\x99i-a p\xc4\x83strat rezerve privitoare la precizia identific\xc4\x83rilor lui Linas._NEWLINE_Pe friza cu figuri au repousse, exist\xc4\x83 c\xc3\xa2\xc8\x9biva arbori ca elemente de peisaj, fapt care plaseaz\xc4\x83 scena desf\xc4\x83\xc8\x99urat\xc4\x83 pe friz\xc4\x83 \xc3\xaen mijlocul naturii, p\xc4\x83durea fiind o posibilitate care face leg\xc4\x83tura cu men\xc8\x9biunile lui Tacit, care a amintit c\xc4\x83 p\xc4\x83durile \xc8\x99i dumbr\xc4\x83vile erau locurile tradi\xc8\x9bionale de \xc3\xaenchinare ale popoarelor germanice. Un pom de pe pater\xc4\x83, este \xc3\xaenf\xc4\x83\xc8\x9bi\xc8\x99at plin de fructe care par a fi exotice. Aceast\xc4\x83 constatare a generat opinia c\xc4\x83 artistul, realizator al paterei, a folosit modele de origine oriental\xc4\x83.\n_START_SECTION_\nExtras din analiza lui Alexandru Odobescu\n_START_PARAGRAPH_\nPatera de la Pietroasa este un vas rotund, farfurie, montat pe un picior foarte scurt. Ea are \xc3\xaen\xc4\x83l\xc8\x9bimea de 11.2 cm, ad\xc3\xa2ncimea de 7.5 cm \xc8\x99i un diametru de 25.7 cm. Prin construc\xc8\x9bie, ea este format\xc4\x83 din dou\xc4\x83 pl\xc4\x83ci groase aplicate una peste cealalt\xc4\x83 printr-un cordon de lipitur\xc4\x83 nesesizabil. Interiorul vasului are prev\xc4\x83zute personaje au repousse dispuse circular \xc8\x99i ornamente \xc3\xaen stilul greco-roman timpuriu. Decorul este format din ghirlande de vi\xc8\x9b\xc4\x83 de vie care \xc3\xaenconjoar\xc4\x83 vasul \xc3\xaentre un \xc8\x99ir circular de m\xc4\x83rgele \xc8\x99i un cerc care imit\xc4\x83 un fir gros r\xc4\x83sucit. Frunze \xc8\x99i ciorchini de struguri sunt figura\xc8\x9bi de jur-\xc3\xaemprejurul ornamentului.'